Accesul oamenilor lângă lacul Teliuc din Hunedoara, aflat în mijlocul satului Teliucu Inferior din Hunedoara, a fost interzis. Oamenii nu mai au voie să se apropie de tăul format pe fundul craterului din fosta carieră minieră Teliuc, din cauza instabilității versanților, supuși presiunii tot mai mari cauzate de creșterea continuă a nivelului apei.
Alunecările de teren au loc tot mai frecvent, spun localnicii, iar stânci și bolovani din malurile abrupte se rostogolesc necontrolat în apă.
În adâncuri, lacul este brăzdat de numeroase guri ale galeriilor miniere care formau o rețea de câteva zeci de kilometri, inundată de izvoarele subterane. Și lacul Teliuc din Hunedoara s-a format datorită izvoarelor subterane.
Lacul Teliuc din Hunedoara este supravegheat continuu, iar angajații unei firme de pază îi sfătuiesc pe cei care se plimbă în apropierea malurilor sale să nu coboare de pe mal.
Recent, însă, a fost construită o șosea care ocolește lacul prin dreapta și urcă apoi pe lângă clădirile fostei mine Teliuc și haldele de steril ale acesteia spre zona Hășdat – Silvaș din Hunedoara.
Drumul de 3,5 kilometri a fost construit în această toamnă, pentru a lega centrul localității Teliucu Inferior (video) de șoseaua Hunedoara – Hațeg, pe Dealurile Silvașului din Hunedoara.
Minele de fier din zona Teliuc – Ghelari din județul Hunedoara au fost închise în anii 2000, iar de atunci cariera minieră din Teliucu Inferior, aflată la circa cinci kilometri de Centrul vechi al Hunedoarei a fost abandonată.